Qozog‘istonda ham non narxi oshadi

Qozog‘istonda non narxi oshadi. Bu haqda mamlakat qishloq xo‘jaligi vaziri Saparxon Omarov xabar berdi, deb yozmoqda Tengrinews.
Uning so‘zlariga ko‘ra, hozir nonning narxi hududga qarab 75-78 tengega teng. «O‘ylaymanki, bu sodir bo‘ladi. Narx oshishi u qadar katta bo‘lmaydi - 80-82 tenge atrofida», - deya qo‘shimcha qildi vazir. Shu bilan birga, u bu narxlarning biroz ko‘tarilishi ekanligini ta'kidladi.
«Non narxi keskin ko‘tarilishining oldini olish uchun biz «Prodkorporatsiya» AJ bilan barqarorlashtiruv jamg‘armalaridan don sotib olyapmiz. Bundan tashqari, har bir viloyat hokimligi barqarorlashtiruv jamg‘armalaridan don va un xarid qilmoqda. «Prodkorporatsiya» har yili, fevraldan iyulga qadar, ichki bozorni barqarorlashtirish uchun 150-250 ming tonna donni kombinatlar o‘rtasida sotadi. Non narxi keskin ko‘tarilmasligi uchun bu yil 150 ming tonna g‘alla ichki bozorga sotildi», - dedi mamlakat qishloq xo‘jaligi vazirligi rahbari matbuot anjumanida. 
Bundan oldin, O‘zbekistonda yaqin vaqt ichida qolipli non (buxanka)ning narxi 1500 so‘mga ko‘tarilishi xabar berilgandi. Kun.uz manbasi ma'lumotiga ko‘ra, bu don va un narxlarining erkinlashtirilishi tufayli ro‘y beradi.
Manbaning ta'kidlashicha, kam ta'minlangan va ko‘p bolali oilalarga «non kompensatsiya» puli sezilarli oshishi mumkin. Kompensatsiya miqdori oyiga 50 ming so‘mni tashkil etadi. Hozirda hukumat non uchun sarf-xarajatlarni qoplash uchun oyiga qariyb 1,6 million kishiga 22,5 ming so‘mdan to‘lamoqda.